นายกรัฐมนตรี สั่งการหน่วยงานที่เกี่ยวข้องจัดการเว็บพนันออนไลน์และแก๊งคอลเซ็นเตอร์ เตือนสติประชาชนรู้เท่าทันอย่าโอน
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับให้หน่วยงานที่เกี่ยวข้องบูรณาการความร่วมมือปราบปรามมิจฉาชีพและอาชญากรรมออนไลน์อย่างจริงจังและเด็ดขาด โดยเฉพาะการพนันออนไลน์และแก๊งคอลเซ็นเตอร์ตำรวจศูนย์ปราบปรามอาชญากรรมทางเทคโนโลยีสารสนเทศ (ศปอส.ตร.) สามารถบุกจับฐานปฏิบัติการของเว็บไซต์พนันออนไลน์ขนาดใหญ่ในจังหวัดนนทบุรี ซึ่งมีเว็บไซต์ในเครือข่าย 4 เว็บไซต์ มีผู้ใช้บริการกว่า 2 แสนคน มีเงินหมุนเวียนมากกว่า 200 ล้านบาท และเจ้าหน้าที่ตำรวจไทยได้ประสานความร่วมมือกับทางการของประเทศกัมพูชาในการ กวาดล้างแก๊งคอลเซ็นเตอร์ จนสามารถนำตัวผู้กระทำผิดมาดำเนินคดีที่ประเทศไทยได้ โดยรัฐบาลของทั้งสองฝ่ายอยู่ระหว่างการหารือเพื่อจัดทำร่างข้อตกลง (MOU) เกี่ยวกับการส่งเสริมความร่วมมือด้านดิจิทัลระหว่างกัน โดยเฉพาะการปราบปรามแก๊งคอลเซ็นเตอร์ รวมทั้งจับกุมผู้ที่เปิดบัญชีธนาคารแล้วนำไปใช้ในการกระทำผิดผ่านทางออนไลน์แล้วจำนวน 344 ราย มูลค่าความเสียหายกว่า 869 ล้านบาทในการนี้ นายกรัฐมนตรี เน้นย้ำ การประชาสัมพันธ์เชิงรุก เพื่อสร้างความรู้ ความเข้าใจและสร้างภูมิคุ้มกันแก่ประชาชนให้รู้เท่าทัน “อย่าโอน” ไม่ให้ตกเป็นเหยื่อการถูกหลอกลวง สูญเสียทรัพย์สิน สำหรับประชาชนผู้ได้รับความเสียหาย หรือพบเบาะแสอาชญากรรมทางเทคโนโลยี สามารถแจ้งความออนไลน์ได้ทาง เว็บไซต์ www.thaipoliceonline.com ผ่านทางคอมพิวเตอร์ หรือโทรศัพท์สมาร์ทโฟน และทางโทรศัพท์ผ่านหมายเลข 1441 หรือ 081 – 866 – 3000 ตลอด 24 ชั่วโมง